text:
Chi di nô si respire
nome sotanance
e pôre di mostrâ la muse
Fermait un furlan pe strade, un a câs, Toni Crucul o Kevin Colaut, e provait a domandâi: “ce vuelial dî che o sin une Regjon autonome?”.
Sul so cerneli si stampe un pont di domande grant come une cjoscje di rôl.
◆ Cumò cjapait cent furlans, o mil furlans o magari ancjemò ancje, e fasêt chê domande compagne.
Rispueste: un cei di beât, un cjalâ di cherubin e un music di serafin.
Insome, nancje jo che o soi furlan patoc no sai ce che al vûl dî.
Di ce si capissial che o sin autonoms?
◆ A scuele a disevin che la Sicilie e la Sardegne a son Regjons autonomis parcè che a son isulis. Insome, al è par vie dal mâr.
La Val di Aoste, nus disevin, e je autonome parcè che li si fevele francês. Jo no ai mai sintût a fevelâ francês in Aoste, al è plui facil cjatâ cualchidun che al fevele furlan a Udin.
◆ Ma, insome, alore, e sarà une cuistion di lenghe. In efiets, in Alto Adige (lôr lu clami diferent, ma lassìn stâ) si fevele un dialet todesc, e la provincie di Bolzan e je autonome. Però la provincie di Trent e je autonome chel compagn, ma sul Trentin si fevele un dialet, simpri facil di capî, che al tire un fregul a lombart e cetant a venit, ven a stâi un dialet talian spudât.
E alore?
Nus disevin che la nestre regjon e je (a scuele mi disevin “e sarà”) autonome parcè che e je “sui confins”. Sui confins dal mont comunist. Alore une cuistion militâr?
◆ A disevin ancje che o vin “minorancis”, chê slave e chê todescje, e alore la regjon e varès di sei Regjon autonome. Ma alore no bastavial dâ autonomie linguistiche a saurans, tamavês, roseans, beneçans e cjarsulins? Invezit nome i cjarsulins a àn scuelis par sloven.
◆ A 19 agns o vevi simpatie, nancje di dîlu, pal Moviment Friûl. Cui compagns di classe che no jerin democristians, ven a stâi doi trê di lôr, si fevelonave di plui autonomie e, nancje di dîlu, de prepotence triestine.
◆ Un professôr, cuant che si è stufât di scoltânus, nus e à poiade cussì: “Sù mo fruts, ce volêso tant cjacaronâ, se nol fos stât pai triestins la nestre Regjon no sarès mai nassude. Se al fos stât pai furlans no varessin no nome une Regjon autonome, ma nancje une Regjon”.
Insome come la DOP dal formadi Montâs: se no jerin i venits nissun furlan si çugnave.
◆ E chel professôr al saveve ce che al diseve, che al jere ben logât tal butiçon de Balene blancje.
Insome o vin capît a pro di ce, e di cui, che e je nassude la nestre Regjon.
O ai però ancjemò di capî dulà che e je autonome.
Te sanitât? Come dutis chês altris Regjons. Mi ven di ridi, o di vaî, a viodi i “governadôrs” talians (peraule inventade di cualchi gjornalist zugatulon) in cheste pandemie: plui dûl che rabie.
Te agriculture? Tant par travasâ i bêçs di Bruxelles, che a saressin nestris, intun deliri burocratic plui delirant di chês altris Regjons?
Te scuele? La scuele e varès di sei par furlan e par mandarin, no par talian e par inglês: covential tant a capîle?
◆ Se tu vâs sul Trentin la autonomie tu le respiris cul aiar fresculin di chei paîs. Chi di nô, va ben che i furlans a àn rispiet ancje a tirâ flât, ma si respire nome sotanance e pôre di mostrâ la muse, si busine sot la nape, si maledissin i neris, si tirin jù lis toniis al guvier, ma nissun po dî “o ai fat, o no fat, cheste robe parcè che o sin autonoms”. E no ai mai sintût un politic a sglonfâ la bufule de autonomie, a valêsi de autonomie, a braurâsi de autonomie. Come se e fos une vergogne: ven a stâi che si vergognisi di ce che no si à.
◆ I nestris sorestants a son la copie di chei talians, copie cun tante sudizion, altri che autonomie, altri che sovranisim. Jo no ai mai sintût il sproc “prime i furlans”. No mi plasarès di sintîlu se al reste çondar, e se cui che lu dîs al è çondar, ma se tu i folcjis dentri agriculture, scuele, salût, culture… ah, ben, alore si po discuti.
Ma ce vino di fâ? Domandâi plui autonomie a Rome al è timp pierdût.
Si po fâ une politiche di sest ancje se no si à autonomie.
◆ Ma jo, magari cussì no, no rivi a viodi ce che a àn tal cjâf i nestris sorestants (no nome i politics, ancje e massime chei altris). Lant a palpe, e gjavant cualchi fros de mede ben folcjade e ben scuindude de informazion regjonâl, e scaturìs une peraule: infrastruturis. Vignarès a stâi puart e autostradis. Jo o capìs che un imperi al vedi vût di fâ un grant puart, ma al jere un imperi! Che al sedi stât ancje un svindic di Triest tai confronts di Vignesie al fâs part de nemesi storiche e no de economie.
◆ Ma cumò al è come fâ il cuviert prime des fondis. Cun ce vino di cjamâ i containers? Ma vêso mai viodût une nâf puartecontainers? Cu la soie furlane?
Un cargo plen di soie al ten 52.000 toneladis, cun chê furlane si puedin jemplâ 5 cargos; e dopo? Metìn ancje la blave e fasìn altris 6 nâfs, e dopo? Cussì, cuant che o vin mandât in Cine dute la nestre blave e dute la nestre soie nus torne indaûr cualchi cargo frigo di cjar purcine: di ce fâ persuts e salams furlans “ecelencis dal teritori”. Si po simpri provâ a vendiju ai cinês.
◆ No son robis di ridi. Se su la A4 a passin 13 milions di TIRs ad an e al è di cjapâ un spac par cemût che o vin sdramassât tiere e arie e aghis e vite animâl. Cence che nus vegni un boro tal tacuin.
◆ Saressie cheste la autonomie? E che cualchidun mi dimostri cemût che lis “infrastruturis” a fasaressin cressi il Friûl. Cressi in peton e asfalt? Par cui? L’artesanât, la industrie mi disarês… e jo us dîs che nol covente un bo par tirâ un barelin.
O vin pocje tiere, doprìnle ben e a nestri pro. Cheste e je la autonomie.❚
Autonomie: ma dulà?Enos Costantin
Chi di nô si respire


c: text/html

text:
Cuant che si fevele di Patriarcjât di Aquilee, tal cûr di ogni furlan al varès di sclopâ un sintiment di passion par une ete gloriose e epiche, cuant che a nassin e si insaldin la nestre culture, la nestre lenghe, il caratar di un popul e la sô identitât. Al covente però cognossi la storie dal Friûl che, magari cussì no, la scuele no nus à insegnade par nuie. La nestre storie e veve il difiet di jessi masse pôc taliane e plui insuazade te Europe. Si che duncje miôr platâle. Nissune maravee, inalore, se cuant che si fevele dal Patriarcjât tancj di lôr a fasin un tic di confusion. No podìn cumò scrutinâ 17 secui di storie di cheste istituzion ma, in struc, o podìn sclarî il significât dai trê podês dai patriarcjis di Aquilee: chel di vescul, chel di metropolit e chel di duche.
Il vescul. Te grande citât di Aquilee si forme in curt une comunitât cristiane salde, che e à par prin vescul Ermacure e che, daûr lis scuviertis di pre Gjilbert Pressac, e je di divignince alessandrine. La comunitât e je cussì fuarte che e pant il vanzeli a soreli jevât ai slâfs e a tramontane ai gjermanics. Cussì i confins de diocesi a rivin al Donau e al lât Balaton fin al 811, cuant che l’imperadôr Carli il Grant al stabilìs il confin su la Drau. Par mil agns e je la plui grande diocesi de Europe. Dal 558, in polemiche cun Rome, il vescul di Aquilee al tache a dâsi il titul di “patriarcje”, unic in Ocident oltri al pape.
Il metropolit. Par antichitât e autoritât, il vescul patriarcje di Aquilee al è ancje metropolit, ven a stâi a cjâf di une provincie eclesiastiche une vore grande. Plui o mancul, sot de jurisdizion dal patriarcje a jerin Baviere, Austrie, Ongjarie ocidentâl, Slovenie e la Cravuazie a nord dal flum Save. Ancjemò tal secul XII e fin al 1751 i vescui sufraganis, val a dî dipendents in dut dal patriarcje, a son chei di Como, Mantue, Trent, Verone, Vicence, Padue, Trevîs, Concuardie, Cenede, Feltre, Belun, Triest, Pole/Pula, Parenzo/Porecˇ, Pedena/Pi´can, Cjaudistre/Koper e Cittanova/Novigrad. La provincie metropolitane di Aquilee e à une sô liturgjie, il rît patriarcjin, un so “credo”, une sô specificitât culturâl, musicâl e artistiche. Chestis diferencis a son il risultât des sieltis dotrinâls e politichis dai patriarcjis che a cirin simpri di distinguisi de glesie romane e di chê di Milan. Il patriarcje al convoche sinodis e concilis, al nomene e al judiche i vescui, e un (Indrì di Biburg tal 1080) al olse fintremai a deponi il pape.
Il duche. Par premiâ la fedeltât dai patriarcjis e pe colocazion strategjiche dal Friûl, l’imperadôr Indrì IV ai 3 di Avrîl dal 1077 al da al patriarcje Sigjeart la invistidure di duche dal Friûl e, po dopo, de Istrie, dal Cjadovri e di parts de Carinzie, dal Staiar e dal Cragn. I patriarcjis, di in chê volte, a zontin a chê religjose la sovranitât politiche su la Patrie dal Friûl, stât feudâl ma cun fuarte autonomie. O podìn ancjemò figurâsi chel timp, cuant che il Friûl al decideve il so destin tal Parlament de Patrie, il plui antîc de Europe. Tal 1420 Vignesie, par colpe des divisions dai sorestants furlans, e rive a concuistà la Patrie. Il patriarcje duncje al piert il podê politic e al manten chel religjôs fin al 1751, cuant che il pape Benedet XIV al sdrume di fonde fûr une sente patriarcjâl antighe come la sô e al istituìs lis arcidiocesis di Udin e di Gurize. ❚
Diego Navarria

robotstxt: allowed

filter: keep


text:
Giotto
Giotto di Bondon (1266 - 1337) o pui semplicementi Giotto al fo un pitôr e architet talian nassût a Cuel Vespignan,dongje Florence,scuelâr dal pitôr Cimabue,prin pitôr a doprâ le perspetive in te piture,in tal Rinassiment.
Considerât come il pitôr pui inovatîf de so epoche,al jere une vore tignût cont ancje dal Boccaccio di cui al jere amî. Giotto al e' di sigûr il leam jenfri le piture de Etât di Mieç e le piture bizantine.
Carateristiche principâl dal sô lavôr e je le identificazion des figuris dai sants come personîs dal popul.Lis figuris dai sants,une vore umanizâs,jerin come distacâs de scene di cui fasevin part.Cussî.le piture dal Giotto,leve incuintri ai ideâls umanistics,tipîc dal periodo dal Rinassiment.
Lis figurîs dal Giotto,mitudis dongje a chês dal so mestri, Cimabue ,jerin une vore pui realistichis e naturâls,jessint Giotto il prin pitôr a puartâ in te piture europeane, le tridimensionalitât.Il re di Napul Robert d'Angio' e il poete Boccaccio jerin sôi amîs e amiradôrs,tant che il poetea l fevele di lui in tal Decameron.
Daspo vê lavorât par il pape Benedet XI a Rome,dulâ al passe dîs agns,e vê ancje lavorât par il Re di Napul ,Giotto al torne te sô citât Florence ,par scomença le costruzion dal domo , in tal 1320. Al mûr ch'al jere daûr a piturâ il Judizi Finâl ,in te capele dal Bargello ,a Florence. In te glesie di Sante Reparade a Florence,son stâs cjatâs uês in tal stês puest dulâ il pitôr Zorz Vasari al veve det che jere la tombe dal Giotto. Un esam al a confermât che i uês jerin propît i rescj dal Giotto.
I rescj jerin di une persone picinine,fasînt pensâ che Giotto forsît al jere piçul tant che un nanulîn. Cheste eventualitât cjate une poe in te tradizion che dîs che un dai nanulîns che son piturâs in un dai doi frescs de Glesie de Sante Crôs ,al e' un auto-retrât dal Giotto.
Biografie[cambie | modifiche il codiç]
Il pitôr Zorz Vasari al scrîf che Giotto za a 11 agns al disegnave parsore dai crets,cuant al jere ancjmo un piorâr. Il pitôr Cimabue cun il pitôr Duccio di Boninsegne atîf a Siene ,viodin une des piorîs disegnadis dal Giotto e domamdin al pari di Giotto se al podeve lâ te buteghe dal Cimabue par imparâ il mistîr di pitôr. Si dîs ancje che une dî,Giotto,par zuiâ,al piture une moscje parsore dal nâs di une des figuris dal so mestri Cimabue.Chest,viodude le moscje,al cîr di parale vie cu le man,restant maraveât cuant si rint cont che jere piturade.
In tal 1280 Giotto al vâ cul sô mestri Cimabue a Rome ,in une scuele di fresc dulâ si cjatave il pui impuartant ppitôr de epoche Pieri Cavallini. Al jere prisint ancje Arnolfo di Cambio ,famôs architet fiorentin. Une volte lassade Rome ,Giotto al vâ te citât di Assisi ,par lavorâ te Basiliche di San Francesc apene finide. In te Basiliche ,Giotto al scomence il sô prin lavôr impuartant,i frescs che contin le vide dal Sant. Tal lavôr di Giotto,si puês viodi che Giotto al jere une vore influenzât de piture romane,dal gotic francês e de piture bizantine.Za tal sô timp,le piture realistiche dal Giotto jere tal mieçdi grandis discussions.Dal 1290 son i frescs de glesie di Sante Marie Gnove a Florence cul Crist in crôs di cinc metros di altece,simpri te stesse glesie.
In tal 1287 Giotto si spose e al vên clamât dal pape Bonifazi VIII a Rome. Di chest periodo son i frescs te glesie di San Zuan in Lateran. Giotto al scomence a jessi cognossût in dute Italie. Ven clamât a Padue , a Rimini dulâ al e' restât dome il Crist in crôs tal Templi Malatestan. Ma la sô opare al a influenzât le Scuele di Rimini,di Zuan e Pieri di Rimini.
Capele dai Scrovegni[cambie | modifiche il codiç]
I lavôrs in te Capele dai Scrovegni a Padue son considerâs le colmace de produzion dal Giotto. Chests frescs contin scenis di vite de Virgjne Marie e de Pasion di Jesu Crist. I lavôrs de Capele son datâs jenfri il 1303 e il 1310.
In chests frescs,Giotto al romp in mût definitîf cu la tradizion de Etât di Mieç. Soredût le scene dal Crist in crôs sarâ studiade cun atenzion da tancj artiscj dal Rinassiment ,soredût da Michêlagnul ,che da chest fresc,al cjaparâ le ispirazion par lis pituris de Capele Sistine.
Come si jere abituâs in te Etât di Mieç,in te parêt a soreli a mont si cjate il Judizi Finâl. Lis scenis de Capele son cognossudis in dut il mont,comprindude ancje le scene de Adorazion dai Magjos cu le stele di Nadâl che semeê une comete. Al puês jessi che Giotto a viodût le Comete di Halley tal cîl in tal 1301,e che vêti influenzât le stele de Adorazion.
Atrîs pitôs talians son stâs influenzâs dal Giotto,jenfri i cuâi: Altichero , Just de' Menabuoi , Jacopo Avanzi e Guarient di Arp.
Atrîs lavôrs[cambie | modifiche il codiç]
Un document dal 1313 al testimoneê la prisince dal Giotto a Rome ,dulâ che al a lavôrât intôr di un mosaic in te Basiliche di San Pieri. Chest mosaic al jere stât comissionât dal cardinâl Jacopo Stefaneschi.
In tal 1318 al scomence a piturâ in cuatris Capelis ,par cuatri fameîs difarentis in te Glesie di Sante Crôs a Florence. Chests lavôrs influençaran pui tard le Capele Brancacci dal Masaccio.


text:
“Dislidrisament al è in dì di vuê il pericul platât, chel di scovâ vie il passât, la storie. Mi ven iniment un savoltament meteorologjic sucedût un pâr di Istâts indaûr, cuant che une bissebove e veve fat svolâ vie i cuvierts di capanons; ma chel che di plui mi veve fat pensâ a jerin stadis lis desenis di arbui dai zardins da lis nestris vilutis ribaltâts o gjavâts fûr sul prât”.
◆ Chest libri di 114 pagjnis, formât 30 par 21 cm., si vierç cun cheste introduzion di Gotart Mitri. Daûr di lui, Maurizio Driol – dirigjent scolastic dal Istitût a cjâf di un progjet che al à cjapât dentri undis scuelis inte golaine Docuscuele, promovude de Societât Filologjiche Furlane – al ilustre la struture de opare, cuntun voli particolâr bande la sô valence didatiche e pedagogjiche. E Pauli Pastres al invide al studi intal so intervent L’incjant da la art furlane tal spieli da la storiografie. Un saç penç e meticolôs sul significât de dissipline de storie da la art traviers des oparis che i critics ur àn dedicât dilunc dai secui. Oparis che a son stadis condizionadis ancje dal contest storic: cuant che Aquilee e faseve part dal Imperi austroongjarês, la vision des sôs ricjecis artistichis e jere diferente di chê di cuant che e je passade sot de Italie.
◆ Setante schedis didatichis, scomençant cul Sulcus Primigenius di Aquilee par finî ai nestris dîs.
Ogni schede e fevele di une opare di cualchi artist furlan o che al à vût lavorât chenti. Fotografie, periodi di realizazion, indicazion di dulà che si le cjate, istruzions di leture, descrizion tecniche. In plui, ogni schede e je inricjide di domandis par judâ i arlêfs a capî ben di ce che si trate e ancje par stimolâ ricercjis di caratar storic, gjeografic o artistic.
◆ Un panorame une vore siôr di nons di grant valôr, ancje di là dai trê plui grancj, ven a stâi il Pordenon, Vitale di Bologne e Zuan BatisteTiepolo.
No mancje la descrizion dai lûcs che a tegnin dentri chescj tesaurs dal nestri teritori: la basiliche di Aquilee, e po galariis e museus archeologjics, civics, diocesans, cristians, logâts a Udin, Gurize, Pordenon, Cividât, Glemone.
◆ A completin la opare un biel glossari, la tabele des oparis presentadis e une bibliografie. ❚
Plusôrs autôrs, Art par Furlan, schedis didatichis par imparâ a cjalâ lis oparis di art dal Friûl, Udin, 2021Laurin Zuan Nardin
“Dislidrisament al è in dì di vuê il pericul platât, chel di scovâ vie il passât, la storie. Mi ven iniment un savoltament meteorologjic sucedût un pâr di Istâts indaûr, cuant che une bissebove e veve fat svolâ vie i cuvierts di capanons; ma chel che di plui mi veve fat pensâ a jerin stadis lis desenis di arbui dai zardins da lis nestris vilutis ribaltâts o gjavâts fûr sul prât”.


text:
Tît Livi
Tît Livi (par latin Titus Livius; Padue, 59 p.d.C. - Padue, 17 d.d.C) fo un storic roman antîc.
Biografie[cambie | modifiche il codiç]
Lis datis de vite lis si cjape di San Jeroni, che però nol è un biograf unevore afidabl. Al nassè tal 59 p.d.C. a Padue, citât cognossude par jessi unevore conservadore e tradizionaliste, e al vivè a Rome, là che al vignive preseât di August, che al jere so amì, e dai inteletuâi e che si avodave dut a scrivi la sô grandonone opare di storie. Al continuà simpri a fâ sù e jù fra Rome e Padue e chi al murì tal 17 d.d.C..
La storiografie[cambie | modifiche il codiç]
Al scrivè une lungje e innomenade storie di Rome, i Ab Urbe condita libri (Libris de fondazion di Rome in ca). No i interessavin ni la precision ni cuistions sociâls o di economie: al voleve dome ritratâ il spirt de int romane di une volte, chel eroic e salt de tradizion republicane, mostrant esemplis e episodis che al saveve ben che no jerin mai acjadûts (de sô opare a vegnin cetancj câs di virtût che si contin dai prins timps di Rome). Difat, afezionât ai valôrs de conservadore Padue, al jere unevore tacât ae tradizion republicane; August nol podeve jessi plui cuntent di vê un che al incensave chei valôrs, parcè che al voleve fâ viodi il so regjim no come la fin de republiche ma, al contrari, il so ristaur, sot la tutele dal princip, vadì lui. Il stîl si inspire a chel unevore ric di Ciceron e ae storiografie tragiche tipiche dal elenisim; al parave dentri peraulis antighis, ancje cjapadis de poesie: cussì si rapuartave ai timps de republiche. Ancje August tirave fûr tradizions e ûs aromai lâts in vieri par solineâ che nol faseve che restaurâ l'antîc, cuant che dut jere bon. Fevelant dai timps plui in ca, al judicà lis azions dai protagoniscj des vueris civîls, al somee, cun imparzialitât, cence sparagnâ bocognons amârs nancje al possent amì August.
Bibliografie[cambie | modifiche il codiç]
- Ettore Paratore, Storia della letteratura latina, Bologne, Sansoni, 1957
- Paolo Fedeli, Storia letteraria di Roma, Napoli, Ferraro, 2004
Leams esternis[cambie | modifiche il codiç]
- Lìvio, Tito, treccani.it


text:
Tal 1980 Zuanfran D’Aronc al scriveve intun articul po dopo ripuartât tes sôs “Pagjinis furlanis” che “il Friûl al à za un so sisteme scolastic speciâl”: e pardabon i arlêfs furlans a son jenfri dai plui preparâts di Europe, secont dai risultats dal Ocse Pisa, un dai plui complets sistemis par cognossi lis competencis dai students europeans. Alore aial sens imagjinâ un sisteme di istruzion difarent, che al rapresenti fin insom la specificitât de int di chenti? Jal vin domandât a Bruno Forte, formadôr cussì preseât e passionât che al è un plasê sintîlu fâ un dissen di chê che e podarès jessi la scuele che i furlans si struturin “di bessôi”.
Professôr, di dulà si varessial di scomençâ? De ridefinizion dal percors di studis dai arlêfs o des modalitâts di formazion e reclutament dai mestris?
Nissun dai doi aspiets al à suficient se prin no si è bogns di lei lis bisugnis dal teritori par meti dongje lis rispuestis che a coventin a frontâ lis problematichis plui sintudis de sô int. Cemût si fasial? Al covente cjalâsi ator, nasâ l’aiar, scuvierzi il miôr e il piês par mendâ cuntun blec ce che si po justâ e rinfuarçâ invezit lis oportunitâts che si cjatin intune realtât come la nestre. In cheste maniere si pues rindisi cont che la plui grande ricjece dal teritori furlan e je il so jessi un contest plurilengâl. E cheste e je une oportunitât straordinarie no dome pai rapuarts internazionâi ma ancje pe suaze formative che e regale al Friûl. Savê plui lenghis al regale plui capacitâts, ma ancje un voli plui viert ae diviersitât e ae complessitât dal mont: chest in dì di vuê al pues jessi un grant vantaç. Une realtât multilengâl e varès di jessi buine di judâ a dâ bon acet ancje ai tancj imigrâts che vuê nus permetin di restâ in ecuilibri di popolazion cun tant che la denatalitât record furlane e condizione in maniere une vore penze la nestre demografie.
Plui lenghis regalino plui fuarce di competi di un mont globalizât?
Sigûr. Jo o ai mê fie che e vîf cu la sô famee in Sudafriche. Si trate di un puest dulà che la comunitât e fevele 11 lenghis difarentis dutis batiadis tant che uficiâls dal Stât. E no a câs al è un dai paîs che al cres une vore in chescj agns. In Friûl o podaressin fâ compagn, sperimentant un model european di insegnament che al tegni dongje dutis lis lenghis dal nestri teritori intun percors di continuitât verticâl che de infanzie ae lauree al regali ai nestris fîs plui visions dal mont in simultanee, par vierzi lis cocis adun cu lis cussiencis.
Il Friûl isal pront a un model dal gjenar?
Un model “a furlan vie” al scugnarès jessi condividût aes sôs fondis cu lis realtâts de societât e de economie. Parcè che se nol è espression di une cussience coletive fuarte, al sarès timp butât vie. La culture omologade e omologante de globalizazion e varès vinçût, se no si rivàs a declinâ intune clâf pleade al teritori cheste didatiche di reinventâ. Cence sotanance. Dispès o vin un difiet di vision, parcè che nô si crodìn “minorance” e chest nus puarte a zuiâ in difese, a vê un complès di inferioritât pensant di jessi scjafoiâts di chei plui grancj di nô. E invezit il Friûl al è “un piçul compendi dal univers”, come che al diseve Nievo, no dome pal paisaç: ma ancje pe sô int che e je un tesaur di esperiencis, di lenghis e manieris difarentis di cjalâ il mont.
Il furlan di une volte isal un model?
No bisugne bandonâsi su lis lidrîs de memorie. Ancje a mi mi plâs la storie, ma la Bibie te Gjenesi e conte che voltantsi indaûr la femine di Lot e devente une statue di sâl. Nol è cu la glorificazion di Aquilee e dai Patriarcjis che si cjale indevant. Bisugne vê lidrîs, ma ancje alis par svuelâ lontan. Al covente elaborâ il doman, strenzi in man l’avignì.
Chest compit al varès di tocjâ ae Universitât…
Sul rûl de Universitât, che al è impuartanton, al covente dut câs sburtâ une vore. Parcè che la tentazion de retoriche e de autoreferenzialitât tal mont academic e je tante. Invezit plui l’ateneu si pee al teritori e al cree rêts, partnership e condivision, plui al determine la cressite de tiere che lu à fat nassi. ■
Walter Tomada
L’EDITORIÂL / Elezions: cui che le conte e cui che nol conteWalter Tomada
Lis elezions a son simpri plui dongje, ma il Parlament di Rome nol è mai stât cussì lontan dal Friûl. I furlans a laran a votâ ai 25 di Setembar pes elezions talianis, ma la impression vere par cui che al à a cûr i interès de nestre tiere e je che noaltris in cheste […] lei di plui +
(L)Int Autonomiste / Un popul cence plui vôs in cjapitulDree Valcic
✽✽ Nol è par fâmi i fats di chei altris, ancje se o sai benon che ae fin in ogni câs i efiets a saran deleteris ancje pai furlans, ma o crôt di interpretâ un sintiment slargjât e un dubi gjenerâl, domandantmi parcè che a àn fat colâ Draghi. No si trate, che al sedi clâr, […] lei di plui +
Feminis furlanis fuartis / Il percors internazionâl di ricercje di Michela Lupieri, curadore di events e mostris di artservizis di Erika Adami
E à progjetât “Ephemera”, il prin festival di culture imateriâl in Italie, che al va indevant in Setembar “Libars di scugnî lâ” al diseve il poete cjargnel Leo Zanier, e Michela Lupieri si ricognòs ta chês peraulis. «La mê vite e je simpri stade un lâ, tornâ e lâ di gnûf: di cuant che o […] lei di plui +
Furlans fûr dal ordenari / La storie di Piltrude, e di cemût che fasè cambiâ vite ai siei fîs Erfòn, Marc e AntoDiego Navarria
Cussì e fo implantade la Badie di Siest, une des plui innomenadis di chenti Cividât, 1380. Cul peçot imbombît di cere, Marie, zovine novizie tal munistîr di Sante Marie di Val, e free a fuart il marmul sculpît. Al è dut plen di ornaments fats di voluts di plantis, di motîfs vegjetâi e gjeometrics. E […] lei di plui +
Int di Cjargne / Alessandra Primus Referente de Cjargne dai scampanotadôrs furlansMarta Vezzi
Di cuant che e jere frute, Alessandra Primus e à vût simpri la passion pes cjampanis. “Finîti di servî messe, mi gjavavi daurman i vistîts di zagut e o levi sù di corse sul cjampanili. O disubidivi pre Attilio parcè che in chê volte il cjampanili nol jere a norme e al tocjave metii man […] lei di plui +
L’EDITORIÂL / LA PATRIE DAL FRIÛL AL SALON DAL LIBRI DI TURINWalter Tomada
Dai 19 ai 23 di Mai no steit a cirînus, noaltris de “Patrie”: no sarin in Friûl, ma inaltrò.◆ No, no lìn in esili. Pal moment, jessi “furlans che no si rindin” nol è ancjemò une colpe. Salacor lu deventarà, ma pal moment o podin jessi “libars di sielzi” di lâ in “mission”. Une mission […] lei di plui +


text:
«Dulà si cjatie po une cjanive cussì ben furnide?» al pense Macôr, glotint di gole e sierant un pêl i voi, come par gjoldi miôr di chei profums: inte panze dai caratei al polse un vin che al nulìs di Vierte, che ti incjoche dome se tu lu nasis. Rosacense vinum, lu clamin, e al ven de badie di Rosacis, pôc fûr de citât, in direzion di Udin: fresc e garbut, al sa di jerbe taiade su la prime ore de sere, bielzà batiade de rosade. Intes flascjutis di veri invezit si plate, clâr e net, il “dulce Rebolium”, un blanc di glace che ti console la pivide di Istât, cuant che il scjafoiaç e il polvar de strade ti suin la bocje, propit come vuê.
Il Princip Conrât Boian, ven a stâi il paron di Macôr, lu ten di cont par fâ regâi speciâi, massime ae cjantorie dal domo, o al bonsignôr intes fiestis comandadis, o a cualchi ospit di rivuart. Come chel che aromai di un mês come doman al è jentrât in citât cun tante fieste che nancje Crist in Jerusalem! Pastor angelicus, i disin. Ancje se al ven fûr di une gjernazie veneziane: chei di Correr. Ma nol impuarte: al scombat de bande juste, cussì al pense il Boian, e alore par lui al sarà sigûr dome che vin di messe, vin di Paradîs! Tai armarons di len invezit a son lis piecis di formadi di Tulmin, chel madurît intes grotis di piere rude, involuçât tal stran, di mangjâlu a tocs e a sclesis, cuant che al devente cussì vecjo che ti beche i lavris e ti fâs vignî fûr lis bufulis sot dai dincj. Baste alçâ un pôc i voi, e ti si presente une vision che e consolarès ancje i danâts dal Infier: picjâts cu la cuarde tant che bandîts condanâts a muart, a pendolin persuts e salams che a mandin fûr un invît golôs ae cerce. E murei di luianie, bafis di ardiel, une sopresse tant grande che il purcit intîr al pararès masanât dentri intal budiel. Tal sut di un camarin, sacs di forment e di siale, boçs di mîl, un vâs di sâl e un di pevar: robe che e coste, di prime sielte. Ma nissune maravee, che le famee dai Boians e je antighe, potente, di simpri dongje dal Imperadôr, e difensore spasimade de libertât de Patrie cuintri de arogance di Vignesie, dal Pape e dai siei vescui curiâi, che Diu ju sfulmini come poleçs impirâts! Ma cumò, al pense Macôr, la solfe e à di cambiâ, stant che un pape fedêl al Friûl imperiâl lu vin in cjase.
«Sù po Macôr, ce spietistu, che il vin al deventi asêt?» La vôs che lu reclame e je chê dal paron in persone. Il brâf famei al jemple la boce e al jes fûr de cantine. La zornade e je sflandorose. Un mês di Jugn cussì lusint e cjalt no sal visavisal di agnorums e la procession previodude par doman, sîs di Jugn dal 1409, e sarà bielonone. Tal broili sflorît e protet di une muraie alte, sentâts un devant di chel altri, Conrât Boian e Agnul Correr, ven a stâi Pape Grivôr XII, a discorin come che a fossin amîs di simpri. Pape: antipape. O miôr anti antipape, che ben trê a son i pastôrs che a puartin l’anel di Sant Pieri: un fedêl ae France, un a Rome e il tierç, chest Grivôr culì, ae nestre int furlane. E duncje ae acuile imperiâl, che e je zimule di chê di Acuilee.
Un Pape pe Furlanie! Ma si puedial? Bisugne tratâlu ben, al pense Macôr, cuissà mai cuant che nus torne une ocasion cussì golose. Mai, salacor. «Siôr Princip, velu chi il vin. Al è chel bon, chel di messe, la Ribuele zale, come che mi veve comandât. Par lui e pal siôr Pape, ospit riverît di cheste nestre cjase», al dîs il famei, cu lis mans che i tremin devant di tante autoritât. «Viodistu, Macôr – i dîs Conrât dut orgoiôs – devant di te al è un pastôr che i ten aes pioris plui che no al lôf»: un cjavat plen di cjavei, une barbe lungje e une musate ingrispade, doi voi clârs come il cîl. In efiets, nol à nuie dal Pape, al pense Macôr. E al fevele facil, si lu capìs, al riduce dispès. E cun di plui mi à dite di jessi braurôs dal non che o puarti, Macôr, che al ven fûr di Ermacore, il prin Patriarcje, arlêf di Sant Marc Evangjelist. Sperìn che chei altris doi rufianats no si metin dacuardi par sbilfâlu. Che no sarès mighe la prime volte. E magari cun tant di benedizion apostoliche romane. Intant, de cusine e ven fûr Marcolfe, la femine di Macôr. E à intes mans une torte, un dolç speciâl, a forme di grop di Salomon: «Lu ai preparât cu lis mês mans. La forme e je chê che si cjate sul paviment de Glesie Mari. A disin che al vûl dî la unitât inte diference, e il timp, che al cor intal lamp dal infinît. Al è plen di golosets di puare int: nolis, fîcs, pignûi. Ce che si cjate in ogni cjase di cristian, culì intor. Nô le vin clamade Gubane». Il vecjo Pastôr si alce, le benedìs e al ringracie il Signôr dai Puars, che dal timp di Adam, il prin om, al sa simpri sielzi i plui piçui par sclarî il misteri dal Mont. ❚
_____________________________________________________________
1409 in Friûl: une cuarte division
Ai 6 di Jugn dal 1409, Grivôr XII, al secul Agnul Correr, al inaugurave a Cividât un dai plui grancj Concilis inte storie di Glesie, che al varès vût di risolvi il probleme dal Schisme di Ocident. Il pape dai Furlans, cussì al vignive considerât, al jere rivât inte citât ducâl te zornade de Pasche Rosade, juste un mês prime. Cent e cincuante cavalîrs de miôr nobiltât furlane i lerin incuintri, vuidâts di Conrât Boian, il plui impuartant feudatari fedêl al partît dal Imperadôr e puartevôs de nobilitât locâl. Ancje la Patrie in chel moment e pative une division profonde e fuarte. Il patriarcje Antoni Panciere al fo considerât destituît de bande dai Cividins che i preferirin Antoni da Ponte. Inte dì dal Corpus Domini, il Correr, cul Sacri Cuarp dal Signôr, al jessive fûr dal Domo par direzi la procession conciliâr di scree. Ma la pression politiche dai siei aversaris e fo grandonone, tant che ai 6 di Setembar il Correr al scugnì scjampâ fûr di Cividât par no jessi copât. Ancjemò une volte, un progjet furlan brusât pe contrarietât dai forescj. ❚
1409 pal mont: il Grant Schisme
Il 1409 al fo un an une vore complicât: il Grant Schisme di Ocident al divideve in profonditât la Glesie fin dal 1378, ma cumò al deventave ancjemò plui grivi, pal fat che in chest an adiriture trê papis a regnavin un cuintri chel altri, in rapresentance dai doi partîts che inte Glesie si stevin confrontant: chel a pro di Rome, cun Grivôr XII, e chel a pro di Avignon, cun Benedet XIII. E il Concili tignût a Pise, invezit di risolvi il probleme, al veve promovût un tierç pastôr, Alessandri V. I turcs a tacavin a sburtâ sui Balcans, e in novante agns a saressin rivâts a cori sui cjamps de Patrie. Cussì che ancje la Glesie di Orient e domandave di vierzi un dialic cun chê ocidentâl. Dut chest cori di vescui, cardinâi e lôr segretaris al metè in vore une grande circolazion di ideis. Lis delegazions, polsant intes badiis e in tai munistîrs, studiant intes lôr bibliotechis, a cjatavin fûr i manuscrits dai antîcs, restâts platâts par un miâr di agns. A saran chei i butui di une gnove ete, chê Umanistiche. Come a dî che nol è mai un mâl che nol sedi ancje un ben. ❚
✒ Agnul Floramo


text:
Ospiti non invitati: il cuculo
In realtât, la strategjie riprodutive dal cuc e je tant plui fine, e a son tancj e diferents i aspiets che a jentrin in zûc. Mi plasarès fevelâus di cheste storie parcè che, tra lis tantis dal mont naturâl, cheste e je une di chês che mi inmaghe di plui.
Il cuc al è calcolât l’unic uciel parasit di Europe, ancje se, par dî la veretât, metât de sô vite si davuelç intun altri continent (al è di fat un migradôr transsaharian).
I adults dal cuc a rivin ca di nô tal mês di Març. Si inacuarzìn in curt de lôr presince, pal cjant inconfondibil che ancje in chescj dîs al rivoche te nestre campagne.
I masclis a fasin sintî, dai puescj là che a son, il lôr “cu-cu”, ripetût di un continui, inte sperance di tirâ dongje une mascje di passaç. Fin chi, o disarês, dut inte norme. Al è dopo il cubiament che la storie e cjape une plee avonde inusuâl.
La femine e patulie il teritori no tant par cirî l’ingjâf perfet intun ramaç just par costruî il so nît, ma par cjatânt fûr un za pront e doprât di une altre specie (moratolon, moratule, scodaròs, petaròs, capineri e in maniere ecezionâl ancje cisile… in Italie si contin plui di cuarantecinc speciis che a subissin il parasitisim dal cuc).
A pene che la cubie che e je la legjitime proprietarie dal nît individuât si slontane, la mascje dal cuc si bute svelte sul nît. Mame cuc e fâs alore di buride un so ûf, gjavantint in cambi un dal nît ospit (cussì, in plui di no dismovi suspiets, e varà a disposizion une mirinde sostanziose) e e svole vie par cirî un altri nît di invadi, rivant a sabotânt fin a vincj.
O imagjini che i parons di cjase, cuant che a tornin dongje, a nasin che al è alc di iregolâr intal gnûf asset dal nît. Però il “cost” di abandonâ la clucide par tornâ a scomençânt une altre gnove ju fâs rimandâ, decidint di lâ indevant a curâ chê che a àn za. Un erôr grandonon, in tiermins di sucès riprodutîf!
Dopo dodis dîs, l’ûf suspiet si vierç e al ven fûr il piçul cuc, vuarp e cence plumis. Daurman, par istint, al scomence a fâsi spazi in cjase, cjariantsi su lis spalis i ûfs o i piçui fradilastris a pene nassûts e butantju di sot, fûr dal nît. Us pararà un compuartament avonde scoret, ma viodudis lis esigjencis alimentârs impuartantis dal piçul cuc, i fradis a saressin dut câs muarts di fam in curt. Par plui o mancul trê setemanis i gjenitôrs adotîfs a laran indenant e indaûr dal nît, provant a bonâ la fam seneose dal lôr strani poleçut, che za dopo pôc timp al varà dimensions tant plui grandis di chês dai gjenitôrs adotîfs. Par stimolâ di plui il lôr istint tal nudrî la fiolance, il piçul cuc al à un bec cetant grant che al ten simpri spalancât (al è un segnâl iresistibil, par un uciel neogjenitôr) e par completâ l’ingjan, il viers che al mande fûr al è fat di tons soreponûts, cussì al pâr che il sun al vegni di plui ucieluts intal stes moment.
Dopo dome dôs setemanis, il cuc al è masse grant pal nît e si trasferìs su la vegjetazion dongje, lant indevant però a pretindi atenzions. Passade ancjemò une setemane al sarà rivât ae indipendence e si prepararà a migrâ, za tal mês di Avost, in direzion de Afriche, lant daûr di un istint natîf che i segnarà la vie. I cucs zovins a tornaran ca di nô dome intal Març sucessîf. Al tornarà a partî alore un cicli gnûf, li che lis feminis a sielzaran di invadi cuasi in maniere esclusive i nîts de specie che di chê a son stâts arlevâts l’an prime.
In cheste storie al pâr che i puars ucieluts che a àn subît il parasitisim no vedin nissun sisteme di difese. In realtât, si à viodût che man a man che une specie e ven parasitade, cheste e disvilupe capacitâts plui grandis di individuâ lis magladuris dai siei ûfs rispiet a chei dal cuc, eliminant o abandonant il nît atacât. Lis feminis di cuc, di bande lôr, a fasin deventâ, di gjenerazion in gjenerazion, i lôr ûfs une vore plui simii di chei di chês speciis che di istint a son puartadis a parasitâ (il gjen che al determine il colôr dai ûfs al è determinât in maniere esclusive dal cromosome sessuâl passât par mieç de mari). No lu fasin in maniere cussiente, ma al è clâr che i ûfs cun plui someance a saran ricognossûts cun plui dificoltât de specie parasitade, e duncje cence savê a vignaran selezionâts cucs simpri brâfs intal ingjan.
Chest conflit al condure di an in an e al sucêt propit devant dai nestris voi, se o volìn cjalâlu!
Par cui che al volès dâ une cjalade plui di dongje, us sugjerìs chest filmât: https://www.youtube.com/watch?v=SO1WccH2_YM. La nature no finìs mai di maraveâ!


text:
Presentâts in vdc ats de cunvigne dai 13 di Avrîl e la iniziative di doi “camion vele” che a difondin sul teritori il messaç “Plui furlan in Rai”
Udin, ai 13 di Avrîl dal 2020 – “Une volte e in altris teritoris a vevin scomençât a fâ colâ i pilons de alte tension, nô o sin dal sigûr plui pacifics ma dal sigûr o sin ancjetant determinâts intal riclamâ la impuartance dal ricognossiment di une bataie che e rivuarde la difese e la valorizazion di un popul che sot de stesse lenghe e vûl continuâ a jessi unît intai principis e valôrs che si son consolidâts in plui di 1.000 agns di storie: la lenghe furlane e à di jessi fevelade prime di dut in cjase, ma al è ancjetant fondamentâl che la scuele e sedi un fondament, tant che grant rilêf al à il sisteme dai mieçs di comunicazion”.
Lu à sotlineât il president de Assemblee de comunitât linguistiche furlane (Aclif) ae presentazion dai ats de cunvigne organizade ai 13 di Avrîl passât “La ufierte radiotelevisive pes minorancis linguistichis in Italie” publicâts e pronts a jessi distribuîts ae Zonte e al Consei regjonâi, ai vertiçs de Rai, a rapresentants istituzionâi.
“La omologazion culturâl e linguistiche e rapresente une grant tentazion che e plâs al mont dal consum ma che al significhe intal timp dâ fuarce aes pulsions centralistis e a lunc lâ ae sterilizazion di un teren, chel des mil diferencis che no inricjissin dome il Friûl ma dute la Italie”, al à zontât Murmair che al à moderât la presentazion indulà che a son intervignûts l’assessôr regjonâl aes Lenghis minoritariis Pierpaolo Roberti, il president dal Consei regjonâl Piero Mauro Zanin, il diretôr de sede Rai FVJ Guido Corso, il president de Agjenzie regjonâl de lenghe furlane (Arlef) Eros Cisilino e il president de Societât filologjiche Furlane Fedrico Vicario.
“La Regjon e je pronte a sostignî cualsisedi ativitât si puedi meti in cjamp in chescj vincj dîs che nus separin de scjadince naturâl de Convenzion pe trasmission di programs radiofonics in lenghe furlane jenfri la Presidence dal Consei e la Rai par centrâ l’obietîf di podê fâ cualchi pas in plui a pet di cetant che al è za ipotizât ital stampon che o sin in spiete”, al à sigurât Roberti, marcant la oportunitât di continuâ la azion sinergjiche di domande di implementazion des risorsis tecnologjichis e umanis in marilenghe te sede Rai dal Friûl Vignesie Julie “ancje traviers la spedizion di une letare direte al sotsegretari ae Informazion e Editorie Giuseppe Moles”.
Roberti al à dit graciis al president de Aclif, Markus Maurmair, parcè che sedi la organizazion de cunvigne, sedi la stampe e difusion dai ats, ma ancje la ultime iniziative presentade vuê e promovude de Assemblee, ven a stâi doi “camion vele” che a difondaran sul teritori il messaç “Plui Friûl in Rai”, a rapresentin un supuart fondamentâl ae azion di pression sul Guvier e la Rai che la Aministrazion regjonâl no à mai fat mancjâ.
“Al è impuartant che si puedi fevelâ in furlan in television – al à comentât Zanin – ma si trate ancjemò di un piçul pas: o vin di tignî alte la atenzion su chest teme. A servissin – al à ribatût – risorsis struturâls e umanis in marilenghe, e covente la informazion in furlan par svicinâ la lenghe ae croniche e fâle ancjemò plui atuâl”.
Di bande sô il diretôr de sede Rai dal Friûl Vignesie Julie, Guido Corso, al à sotlineât che l’an passât, in graciis di un sfuarç corâl, si è rivât insom a un travuart impuartant. “L’acuardi integratîf intun an di pandemie nol jere un risultât sigûr. O crôt che Presidence dal Consei e Rai a vedin di prestâ atenzion a chestis manifestazions, risultât di une pression costante di dutis lis istituzions, puartadis indenant in mût trasversâl. Chel che al è stât fat fin cumò de sede dal FVJ o calcoli al sedi stât un sfuarç impuartant: o sin rivâts a meti in onde dai programs origjinâi e cun grande atenzion ae cualitât. No volìn che la programazion des lenghis minoritariis dal teritori sedi ‘folcloristiche’, ma che e vedi impuartance culturâl, e o desiderìn che la Rai e resti in dialic cu lis istituzions culturâls dal teritori”.
“Al è un probleme di cuantitât di oris di trasmission, ma ancje di cualitât”, al à sotlineât Fidrì Vicjari, president de Furlane Filologjiche, intant che il president de Arlef, Eros Cisilino, al à rilevât la dibisugne di rivâ a un plui impuartant risultât a pet di ce che al è stât otignût fin cumò in tiermins di infuartiment dal personâl, autôrs di programs e gjornaliscj, daspò 25 agns di spiete.


text:
IL FRIÛL CHE ANZIT. L’Agâr (2002-2006)07 di Novembar 2014
Il President de Provincie di Udin on. Pieri Fontanini al à il plasê di invidâLu ae presentazion dal libri publicât di Glesie Furlane:
IL FRIÛL CHE ANZIT. L’Agâr (2002-2006) di Duili Cuargnâl
Vinars ai 28 di Novembar aes 17,00
sale consiliâr de Provincie palaç Belgrât a Udin
Presentazion
prof. Raimont Strassolt di Graffemberg, Professôr universitari di sociologjie
A intervignaran
S. E. Bons. Andrea Bruno Mazzocato, Arcivescul di Udin
on. Pietro Fontanini, President de Provincie di Udin
av. Sergio Bolzonello, Vice president de Regjon Autonome F-VJ
dr. Lionello D’Agostini, President de Fondazion Casse di Sparagn di Udin e Pordenon
prof. Paolo Pascolo, Diretôr dal Centri interdipartimentâl di ricercje su la culture e la lenghe dal Friûl de Universitât dai Studis di Udin
dr. William Cisilino, Diretôr de ARLeF Agjenzie regjonâl pe lenghe furlane
Bons. Roberto Bertossi, President di Glesie Furlane
Al fasarà di moderadôr il dr. Roberto Pensa, diretôr dal setemanâl La Vita Cattolica


text:
La gnove serie web in lenghe furlane “33/16”, produsude di Red On Productions in graciis dal finanziament de ARLeF, e à une storie plene di elements che ti cjapin dentri, ma no dome: la sô particolaritât plui grande e je te tecniche des ripresis.
La serie, di fat, e je stade realizade cuntune tecniche de realtât virtuâl dal dut inovative, che e previôt l’ûs di telecjamaris a 360° e dal sun direzionâl: un câs unic tal panorame dai audiovisîfs, che i à za fat vinci premis impuartants tai festival internazionâi di cine.
33/16 e je une serie di fantasience uroniche – scrite di Enrico Maso cu la direzion di Marco Fabro – che e permet al spetatôr di jessi tal mieç de storie tal vêr sens de peraule e lu puarte dret tal 1969, in plene Vuere Frede, te valade di Osôf, dulà che al sucêt alc di une vore, une vore… particolâr!
Stait daûr ae lôr pagjine Facebook par no pierdisi ducj i passaçs de serie, i retrosene e i apontaments di cheste Sierade.


text:
Tarvis
Tarvis (tal. Tarvisio,tod.Tarvis, slov. Trbiž,) al è un comun inte Valcjanâl, e te regjon istoriche carinziane, che al dì di vuê al fâs part de provincie di Udin e al à 5.021 abitants. Al è un dai pôcs comuns da la Europe dulà ch'a si fevelin cumo' 4 lenghis: -par ordin alfabetic- furlan, sloven, talian e todesc (chest cuadrilinguisim al è cumo' plui in gjenerâl une carateristiche di dute la Valcjanâl). Tal XIX secul si fevelavin nome il todesc e, in minorance, il sloven. Forsi te ete di mieç si tabaiave ancje par furlan che cumo' al samee tornât cu lis migrazions di popolazions latinis daspo' de Prime Vuere Mondiâl. Il cjaf lûc al è un dai pôcs pais che in Italie a son a sta daûr des Alps e al ospite une a vonde gruesse comunitât di napoletans.
GjeografieModifiche
Tarvis al si cjate a 754 m sul nivel dal mâr. Lis sôs frazions a son:
- Cjamparos (tal. Camporosso in Val Canale, slov. Žabnice tod. Saifnitz)
- Rabil/Predil (slov. Rabelj, tal. Cave del Predil, tod. Raibl) m 900
- Cocau (tal. Coccau slov. Kokova,tod. Goggau) m 672
- Fusinis (tal. Fusine in Valromana,slov. Fužine/Bela Peč, tod. Weißenfels) m 773
- Mont Sante di Lussàri (tal. Monte Lussari, slov. Višárje, tod. Luschari)
- Mude (tal. Muda,slov. Múta, tod. Mauth)
- Pleçùt (tal. Plezzut,slov. Flíčl, tod. Flitschl)
- Puscuèl (tal. Poscolle,slov. Zágradec, tod. Hinterschloss)
- Sant Antòni (tal. Sant'Antonio, slov. Žabnice, tod. Sankt Anton)
- Rute (tal. Rutte,slov. Trbiške rute, tod. Greuth) m 830.
StorieModifiche
La citadine e jè di origjine romane, ma il lûc dulà che e jè logade al dì di vuè al veve di jessi abitât zà di une popolazion celtiche, i Taurisci, dai cuâi par l'apont al vignarès il non Tarvisium. Tarvis al fo dal cjapitul di Bamberghe fin dal XI secul, e al cjapà simpri plui impuartance tal ambit dai cumierçs tant che tal 1456 il vescul di Bamberghe i de l'autorizazion par tignî une fiere anuâl, che si ten, di plui di 550 ains, ancjmò di chê volte. Dal XV secul e fo une vore impuartant l'industrie dal fier (Lis minieris di Rabli a forin in ativitât fin a une cuindisine di ains fa); tal midiesim period al subì lis invasions dai turcs ch'a puartarin muart e desolazion. La citadine e passà sot la corone austriache tal 1759 e ai timps di Napoleon e fo, tant che Malborghèt, teatri di batais tra lis trupis francês e chês austriachis. Daspò la prime vuere mondiâl e jentrà a fâ part dal Rean di Italie, e di chê volte e deventà un lûc di cunfin un frac impuartant, parcè che la si cjatave su la trate feroviare Vignesie - Viene dongje dai pas di Cocau e dal Predil. Cun la jentrade in Italie parò Tarvis al fo ogjet di fuarts moviments di migrazions (tal mût di dute la Val Cjanâl): la plui part dai todescs che e stave chi difat e lassà la citadine par lâ a vivi in Austrie (specialmentri cule seconde opzion dal 1939), ancje par vie des leçs ch'a no parmetevin di doprâ come lenghe il todesc; a rivarin culì par cuintri un grum di talians, sedi dal Friûl che de Basse Italie. Tai ultins ains parò Tarvis al è avonde in crisi, soredut pal fat che la viargidure dai cunfins e à puartât vie un grum di puescj di lavôr (soredut ai impleâts tes feroviis statalis e te Vuardie di Finance).
Galarie fotograficheModifiche
I lâcs di Fusine e il Mangart


text:
Al veve trê agns e al è muart brusât. La mari a fo clamade in tribunâl e dopo vei tribulât un pouc a è stade diliberade. Una storia vera e documentade, sucedude tal 1892. Cumò chel frut nus conta «Di ca sù jout di mê mari e da mê int» Venezia, 28 aprile 1892: «La Corte di Giustizia accolto [...]
Tag: Sara Maieron
E vuê e je rivade la grande setemane! Vie di chel armaron! Eh sì, parcè che mi tirin simpri fûr un pôc prime che e tachi la mê fieste (a varan ben di lustrâmi un tichinin) e pai 5 di Avost al è dut pront. A Messe grande mi sostenti a cjalâ i turiscj e i emigrants che ai torne [...]


text:
ilusions / insiums e lambics / sperance e disconfuart / jenfri dut chel che al
è e chel che o dovaressin jessi / su cheste tiere ugnule
sloven, 1928-2011)
sposin intal 1874. si cognossintsi di simpri: e son di fameis contadinis,
fituâls ca mo là, des tieris dai conts di Colorêt.
stagjon, parcè che lis regulis che guviernavin la tiere, non lassavin avonde
par dutis chês bocjis [1]
vuelin un ben di vite e si son usâts a cjapâ decisions in cunvigne: par chest la
biele confidence che an tra di lôr, ju serene e ju cuiete.
partissi pe gnove stagjon, si sente dongje intant che i slungje une gote di vin
intal lat, che a lui i plaseve tant. po, sot vôs i dîs: « Zuan, trops fruts vino no ?». lui la cjale sturnît: nol capis. jê e
va indenant cence spietâ rispueste: « siet…
o vin siet fruts … jo, a trente cinc agns, o tachi a sintî il pês di chestis
gravidancis … crodimal … e po ancje par chescj culi, dislatâts, dâts fûr,
vignûts sù … e son agns dificii par ducj
… »
suspiet.
sâstu ˗ jê e sbasse la vôs inmò plui, cence cjalâlu intai voi – mi è vignude une idee … ce disaressistu
˗ prin di seguitâ e sbasse ancje il cjâf ˗ ce
disaressistu di restâ fûr a fin stagjon? [2] » lis ultimis peraulis lis a dite come
un lament, cui voi lustris. « ce disistu
Zuan … » e chi lis lagrimis e son sbrocadis fûr di bessolis.
intor. al cjale la scudiele, la taule, il crucifìs cul ultin ulîf, il cuadri
dai nonos: robis che al cognòs ben. sì, e je cjase sô. « Zuan… tu tornis di gnûf daspò la seconde … » e cjalantlu dret intai voi « cussì o podin sparagnâ un frut… ». si
sint plui sigure comò che lu à dit di buride, vierzint un riduç su chê biele
musute.
lui al fâs di sì cul cjâf, cence proferî une peraule. « o sai che ti coste … ˗ cumò la sô vôs e je tornade calme ˗ e coste ancje a mi, tu sês dut il gno ben …
o ai pensat tant, e cheste mi pâr la sielte plui juste, propit chê juste .. si
cussì al va ben ancje a ti … sigûr ».
cuant che al è tornât, finalmentri. emozionât: mai plui di vuê. content: cemût
mai prin. i fruts, cressûts di no cognossiju. Taresie lu ricêf cun dut l’afiet,
la bontât e la dolcece, tignûts di cont in chei luncs mês di bessolance. dopo
tancj sacrificis e rinunziis e son ancjemò insiemi. dutun. graciantdiu. il
doman ur pâr plui lizêr.
a fin di Fevrâr cuant che al rive il moment di partî pe gnove stagjon, jê si
invie intal so tierç mês. prin di strenzisi intal ultin bracecuel si son cjalâts
di biel fin dentri il cûr. serens: tant che il sclarî di chê buinore. contents
di vê fat dut cun judizi.
fadiis par dibant.
Anute.
contâle. cuant che o pensi, mi ven di riduçâ fûr: compagn di cuant che non si
rive a capî il misteriôs. o ancje par scundi un sgrisul jù pe schene.


text:
Il progjet, cofinanziât dal NPLD,
al à di disvilupâ un percors didatic par aprofondî i ponts
de Cjarte europeane des lenghis regjonâls o minoritariis
E je stade fate a Trent il prin di Otubar la cunvigne finâl dal ECCA – European Charter Classroom Activities, là che e à partecipât ancje une delegazion in rapresentance dal Friûl, di là di chê dal Trentin (pal ladin, mochen e cimbri), de Frisie (pal frison), de Comunitât valenciane (pal catalan) e de Romanie (pal ongjarês). Il progjet, cofinanziât dal NPLD – Network to Promote Linguistic Diversity, la rêt paneuropeane cun sede a Bruxelles che e lavore tal cjamp des politichis linguistichis, al è nassût tal 2019 cul obietîf di disvilupâ un percors didatic indreçât a aprofondî i ponts contignûts te Cjarte europeane des lenghis regjonâls o minoritariis. Al à fat interagjî cetantis regjons, coinvolzint, di une bande, scuelis e arlêfs e, di chê altre, universitâts e partners istituzionâi.
◆ Pal Friûl e je stade cjapade dentri cualchi classe dal Istitût “Magrini Marchetti” di Glemone, e altris dal Istitût comprensîf di San Denêl e di chel di Tumieç. Di valôr alt ancje la partecipazion de Universitât dal Friûl: dai 3 ai 19 di Mai passâts, il CIRF – Centri interdipartimentâl pal disvilup de lenghe e de culture dal Friûl, e il DISG – Dipartiment di siencis juridichis a àn inmaneât il seminari “Tutele des minorancis e dirits linguistics in Europe: la Cjarte europeane des lenghis regjonâls e minoritariis”, indreçât ai students che, dopo di 5 lezions, a àn sostignude une prove finâl.
◆ Tal imprin, in 12 mês, l’ECCA al varès vût di cjapâ dentri students (e i lôr docents) intune schirie di scambis linguistics e culturâi. Par vie dal sprolungjâsi de emergjence pandemiche, e dopo di une prime posticipazion, chestis iniziativis a son stâts anuladis in maniere definitive. Cun dut achel, il progjet al è lât indenant e al à permetût aes classis interessadis di produsi une vore di materiâi. I students a àn partecipât al concors “Ce significhie par te la tô lenghe, cumò e tal avignî?”, che si è sierât cu la creazion di une schirie di videos che a àn marcât i caratars specifics des regjons che a vevin partecipât. E je stade fate ancje la traduzion des ativitâts scolastichis dal inglês aes cinc lenghis des regjons. Cul tacâ de pandemie, al è stât produsût un poster cun dentri une schirie di indicazions par prevignî il slargjâsi dal virus, ancje chel voltât tes lenghis regjonâls e insiorât cu lis ilustrazions dal fumetist trentin Fabio Vettori, e ancje mascarutis di pueste, mandadis a docents e a students. I partners frisons a àn creât lis lezions ECCA, un volantin e une mape des lenghis minoritariis rapresentadis dal NPLD. La cunvigne finâl di Trent e je stade une ocasion par presentâ e par favorî la plui grande difusion e cognossince dai materiâi produsûts (a nivel scolastic e academic), de esperience realizade e des ativitâts fatis. Ma e je stade ancje une maniere par butâ lis fondis di colaborazions futuris, te sperance di podê tornâ a proponi e disvilupâ dal dut lis ativitâts planificadis sul imprin. ❚
Redazion
Il Friûl protagonist aes European Charter Classroom ActivitiesRedazion
Il progjet, cofinanziât dal NPLD,


text:
Baia ’tal è un tercet di musiche di bal. La musiche che e nas in chê regjon mentâl che e va de Ocitanie ae Bretagne passant pal centri de France. E compagne i pas dai balarins, ju cjarece, ju môf lizêrs e ju fâs saltâ. Un repertori di folk origjinâl, cjapât sù e vivût te tradizion, e tornât a vivi ’sul palc. Enrico, Francesco e Gabriele a son passâts par esperiencis diferentis e comunis, la tradizion plui pure e la sperimentazion plui estreme, par rivâ a creâ un gnûf ’sunôr, potent e rafinât. La ultime fadie e je il biel CD Coucanha publicât di Roxrecords.
Formazion: Francesco Busso – ghironde eletroacustiche, vôs; Gabriele Ferrero; violin, vôs; Enrico Negro – ghitare, vôs.
Viale Barbacane, 17 – 33097 Spilimbergo (Pn)
Tel. 0427 51230
email: info@folkest.com
P.I. 01419440936


text:
Ancjemò sucès di public par pordenonelegge.it, la fieste dai libris cui autôrs, che dai 16 ai 20 di Setembar e à puartât a Pordenon 100 mil personis pe sô decime edizion. Tancj ancje i autôrs furlans che a àn fevelât in cheste edizion: di Carlo Sgorlon, Tullio Avoledo, Mauro Corona e Pierluigi Cappello (un «poker» di penis simpri presint a Pordenon) fin a Toni Capuozzo, vice diretôr dal Tg5 che, pûr di jessi al festival, al è lât e tornât di Rome tra il 17 e il 18 di Setembar in pôc plui di 12 oris (al veve di condusi il speciâl di Terra su Canale 5 dopo dal atentât in Afghanistan cuintri i nestris soldâts). E, si à di dî, chest an la manifestazion si è dispierdude di plui tal teritori, presentant tantis produzions di cjasis editoriâls furlanis e no (ancje dal vicin Venit e de Vignesie Julie) e incuntris cun autôrs locâi. Il programe dedicât al teritori si clamave «Da vicin», e al à viodût ancje il prin fotoromanç zâl di Pordenon, ven a stâi «Male sit tibi», dai pordenonês Piergiorgio Grizzo, Antonio Ros, Paolo Ciot, Francesco Guazzoni e Piervincenzo Di Terlizzi (Associazion La Voce). Te opare ancje Paolone Vidoz e i atletis de nazionâl di atletiche de Gjamaiche che si stavin alenant a Lignan chest istât. Tancj piçui tassei di un caleidoscopi leterari par furlan, che i mancje però ancjemò il toc principâl, ven a stâi un autôr in marilenghe «spindibil» ancje dal pont di viste comerciâl. E sarès ore di vê un autôr furlan plui «pop»: Pasolini al jere un grant, ma pai agns 2000 la promozion di une lenghe e passe ancje pe comercializazion. In chel sens, pordenonelegge.it al podarà jessi in futûr, cuant che chest fantomatic autôr al vignarà fûr, la vetrine pe sô celebrazion. O almancul, e jo mi contentarès, di un Camilleri dal Tiliment che, scrivint par talian, al sarès cussì brâf di furlanizâ la lenghe di Dante, creant atenzion viers la nestre tiere. Isal domandâ masse?
Davide Francescutti
ATUALITÂT – Pordenonelegge.it 2009, cent mil personis in citât............
Ancjemò sucès di public par pordenonelegge.it, la fieste dai libris cui autôrs, che dai 16 ai 20 di Setembar e à puartât a Pordenon 100 mil personis pe sô decime edizion. Tancj ancje i autôrs furlans che a àn fevelât in cheste edizion: di Carlo Sgorlon, Tullio Avoledo, Mauro Corona e Pierluigi Cappello (un «poker» di penis simpri presint a Pordenon) fin a Toni Capuozzo, vice diretôr dal Tg5 che, pûr di jessi al festival, al è lât e tornât di Rome tra il 17 e il 18 di Setembar in pôc plui di 12 oris (al veve di condusi il speciâl di Terra su Canale 5 dopo dal atentât in Afghanistan cuintri i nestris soldâts). E, si à di dî, chest an la manifestazion si è dispierdude di plui tal teritori, presentant tantis produzions di cjasis editoriâls furlanis e no (ancje dal vicin Venit e de Vignesie Julie) e incuntris cun autôrs locâi. Il programe dedicât al teritori si clamave «Da vicin», e al à viodût ancje il prin fotoromanç zâl di Pordenon, ven a stâi «Male sit tibi», dai pordenonês Piergiorgio Grizzo, Antonio Ros, Paolo Ciot, Francesco Guazzoni e Piervincenzo Di Terlizzi (Associazion La Voce). Te opare ancje Paolone Vidoz e i atletis de nazionâl di atletiche de Gjamaiche che si stavin alenant a Lignan chest istât. Tancj piçui tassei di un caleidoscopi leterari par furlan, che i mancje però ancjemò il toc principâl, ven a stâi un autôr in marilenghe «spindibil» ancje dal pont di viste comerciâl. E sarès ore di vê un autôr furlan plui «pop»: Pasolini al jere un grant, ma pai agns 2000 la promozion di une lenghe e passe ancje pe comercializazion. In chel sens, pordenonelegge.it al podarà jessi in futûr, cuant che chest fantomatic autôr al vignarà fûr, la vetrine pe sô celebrazion. O almancul, e jo mi contentarès, di un Camilleri dal Tiliment che, scrivint par talian, al sarès cussì brâf di furlanizâ la lenghe di Dante, creant atenzion viers la nestre tiere. Isal domandâ masse?


text:
“Il prin di Zenâr dal 1932 al murive Giulio Della Torre, un pitôr di Romans dal Lusinç. Nus à lassât diviersis oparis e il so non al jere cognossût ancje fûr dai confins de nestre Piçule Patrie. Ore presint al è une vore cognossût e preseât in Austrie, là che il Della Torre al à lavorât par tant timp”.
◆ Intai agns Novante dal secul stât, inte temperie che e varès puartât ae LR 15/1996, prime leç regjonâl di tutele de lenghe furlane, il gjornâl cuotidian di Udin – che al continue a clamâsi “Veneto”! –, al scomençave a butâ un voli ae marilenghe. Al publicave a dispensis un vocabolari talian furlan, curât di Zuan Nazzi, racuelt intun volum tal 1993.
◆ E al burive fûr trê volumuts di proverbis, detulis e datis furlanis. Interessants massime il doi e il trê, che si puedin lei tant che un volum unic, une sorte di calendari. Cun di fat, si trate di 365 datis di une cierte impuartance pe storie dal Friûl. Vâl a dî che, par ogni dì dal an, l’autôr al à cjatât fûr un acjadiment che al merete di jessi memoreât. E, in zonte, un proverbi. Un ripàs di storie dal Friûl, plen de savietât popolâr e di curiositâts su tancj personaçs dal nestri passât, che ancjemò a puedin insegnânus alc pal avignî: Francesc di Manzan, Michêl Gortani, Lino Zanussi, Vitôr Podrecca, Meni Ucel, Paulin di Aquilee, Durì di Pordenon, Graziadio Isaia Ascoli, Alviero Negro e v.i.
◆ Ce zornade ise vuê? Il 25 di Dicembar, la dì di Nadâl. La dì di Nadâl dal 1222 un grant taramot al à sdrumât mieç Friûl. “La dì di Nadâl sta cu la tô int, a Pasche là che al tire il vint” (ma la pandemie e sdrume ancje i proverbis…). E l’ultin dal an? Dal 1316 al fo nomenât patriarcje di Aquilee Gaston Torian, un vescul di Milan. Intai doi agns dal so mandât miserie nere, frêt che al pareve Invier dut l’an. E il 3 di Avrîl? Fieste de Patrie, si capìs, ma ancje la muart di sant Luîs Scrosoppi. E il proverbi: “A Pasche e a Nadâl al scree ogni basoâl”.
◆ E ancjemò: mai savût che stazion di Cjargne e varès podût clamâsi Trivalle, o ben Pian di Val Fella o ben Valcarnia o altri? Lait a lei il 2 di Novembar, cul so proverbi: “L’om savi al impare ancje dai nemîs”. E che in Zardin grant a Udin e à funzionât la ghiliotine ai 25 di Fevrâr dal 1811?
◆ E la vacjute? Simpatic non dal tram di ferade che al colegave Udin a San Denêl, metût in pension il prin di Novembar dal 1955. ❚
Dario Zampa (par cure di) Une volte in Friûl, Udin, 1994-95 (volums 2 e 3)Laurin Zuan Nardin
“Il prin di Zenâr dal 1932 al murive Giulio Della Torre, un pitôr di Romans dal Lusinç. Nus à lassât diviersis oparis e il so non al jere cognossût ancje fûr dai confins de nestre Piçule Patrie. Ore presint al è une vore cognossût e preseât in Austrie, là che il Della Torre al à lavorât par tant timp”.


text:
Sinonimi e Contrari Friulani
in mût bramôs loc.
- [it. avidamente av.]
(derivât di 'avido')
- sinonims
- avidementri, bramosementri, insaziabilmentri
- contraris
- cun misure, cun moderazion, in maniere misurade, in maniere moderade, in mût misurât, in mût moderât, moderadementri
- [it. bramosamente av.]
(derivât di 'brama')
- sinonims
- ansiosementri, avidementri, bramosementri, cun ansie, desiderosementri, in maniere ansiose, in mût ansiôs
- contraris
- apatichementri, cun apatie, in maniere apatiche, in mût apatic
- [it. cupidamente av.]
(derivât di 'cupido', bramôs fûr di misure)
- sinonims
- avidementri, bramosementri, cun desideri, cun gole, cun golosetât, cun smanie, golosementri, in maniere desiderose, in maniere golose, in maniere smaniose, in mût desiderôs, in mût golôs, in mût smaniôs, smaniosementri
- [it. desiderosamente av.]
(derivât di 'desideroso')
- sinonims
- bramosementri, cun passion, in maniere apassionade, in mût apassionât
- [it. smaniosamente av.]
(derivât di 'smanioso')
- sinonims
- afanosementri, ansiosementri, bramosementri, convulsivementri, cun afan, cun ansie, cun ecitazion, cun gnervosisim, cun insoference, cun irecuietece, gnervosementri, impazientmentri, incuietementri, ingordementri, in maniere afanose, in maniere ansiose, in maniere convulsive, in maniere ecitade, in maniere gnervose, in maniere incuiete, in maniere ingorde, in maniere insoferente, in maniere irecuiete, in maniere lambicade, in mût afanôs, in mût ansiôs, in mût convulsîf, in mût ecitât, in mût gnervôs, in mût incuiet, in mût ingort, in mût insoferent, in mût irecuiet, in mût lambicât, malpazientmentri, smaniosementri
- contraris
- apatichementri, cence turbament, cun apatie, cun pazience, cun trancuilitât, disvoiadementri, in maniere apatiche, in maniere cuiete, in maniere disvoiade, in maniere imperturbade, in maniere paziente, in maniere svoiade, in maniere trancuile, in mût apatic, in mût cuiet, in mût disvoiât, in mût imperturbât, in mût pazient, in mût svoiât, in mût trancuîl, pazientmentri, svoiadementri, trancuilementri
- [it. vogliosamente av.]
(derivât di 'voglioso', cun tante voie di vê)
- sinonims
- avidementri, bramosementri, desiderosementri, smaniosementri, voracementri


text:
Puriessim: la val
Home Trois Troi Furlan Cuarte tape Puriessim Foto 1
Castelmonte - Masarolis
Località attraversate
Une miriade di paîs, paisuts, frazions a popolin lis Vals dal Nadison, dispès metudis su lis cuestis des Vals tant che intun presepi, Puriessim al è un dai prins paîs che si cjatin passant la strade che di Cividât e puarte tes vals dal Nadison.
Il Santuari di Madone di Mont al domine la val de altece dal cuel.
Steme comunâl
di Cividât
Castelmonte - Masarolis
Località attraversate
Steme comunâl
di Cividât
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
Jugn – PRIME PAGJINE – L’EDITORIÂL. Il Patriarcjât di Aquilee. Une storie di interès european / (L)INT AUTONOMISTE. Il libri di Navarria al lance un segnâl / PAGJINE 2 – INT DI CJARGNE. Jessi sindic femine in mont / Dante nemì de lenghe furlane? / PAGJINE 3 – SINDIC JO MAME. «Si à di tornâ a fâ vivi il sens di comunitât dai furlans che al jere une volte» / PAGJINE 4 – FEMINIS FURLANIS FUARTIS. Anna Scaini, dal Friûl ae Svezie par esplorâ la magjie des aghis | Il Profîl di Anna Scaini | Dôs sûrs inamoradis dal Tiliment / PAGJINE 5 – PATRIARCJIS FÛR DAL ORDENARI. LA STORIE – Teodôr, pari de basiliche di Aquilee e dai siei mosaics maraveôs / PATRIARCJIS FÛR DAL ORDENARI. I PROTAGONISCJ – Al jere un dai 33 vescui che a condanavin i eretics / PAGJINE 6 – La mont che e resist / La stagjon 2021 di Friûlpoint e je fisse di novitâts / PAGJINE 7 – E cres la atenzion pai Ecomuseus / Cuant che lis vacjis si clamavin par non / “El poder del poble”, la int de Catalogne che si da dongje intai CDR / PAGJINE 8 – FRIÛL EUROPE. Aragones gnûf president de Catalogne e indipendentiscj inmò plui fuarts in Scozie / AUSTRIE. Regulis plui griviis pai “disocupâts” / SLOVENIE. La Slovenie bande la presidence de UE passant pal non-paper / PAGJINE 9 – LA TIERE E LA GREPIE. Plui web e robots pes stalis furlanis / FONDAZIONE FRIULI. Il moviment che al fâs ben / Spilimberc crosere di lenghis e di musiche cence timp / PAGJINE 10 – MUSICHE. Elsa Martin: atore tal licôf dal Teatri Stabil Furlan / PIRULIS DI MUSICHE. I sunôrs dal Friûl tal mont / PAGJINE 11 – Un libri par fâ justizie de memorie dai predis clamâts “austriacants” / LIBRIS SIMPRI BOGNS. Pierluigi Visintin, Friûl e furlans te histoire de ma vie di Giacomo Casanova, Pasian di Prât, 2004 / ART TAL TAC. “O soi libare, mi sint libare…” / PAGJINE 12 – IL FRIÛL VIODÛT DAI SCRITÔRS. La laude di Pietro Nelli ae lenghe furlane / IL FRIÛL VIODÛT DAI SCRITÔRS. La sô e je une opare di satire che no sparagne propit nissun //
*** I articui a son disponibii fracant sul titul. Buine leture.


text:
Il rave-party dai microbis. Al scuen sei cussì se a ogni cjanton si cjatin boçs di licuit igjienizant, e cartei cun fotos e dissens su cemût lavâsi lis mans… Sot, sore, tal mieç dai dêts… o nus cjapin par stupits, o achì nol è dut come che si pense! Beh, dopo dîs di ospedâl o ai scuviert che la seconde [...]
Tag: Eowin
Lui no le capive. Chest al jere il probleme plui grant. Simpri plen di domandis… Parcè sêstu fate cussì? Parcè sêstu simpri cuintri? Parcè metistu chei vistîts? Jê, la plui part des voltis, no saveve ce rispuindi. Jê e jere cussì, di simpri. Pont. Chê che mancul e capive però e jere Parcè ti plasie cussì tant la musiche? [...]
Lis veve tignudis dutis di bande. No cate che ducj i disessin che lis robis a àn valôr dome se si lis dopre, e no se si tegnin di cont tant che la relicuie di S. Svualt a Sauris. Jê e pensave che cul jessi doprade e fruiade la robe e pierdès il so valôr. E alore, zaromai agnorums indaûr, [...]
La sô vite no jere par nie mâl. Ator pardut. Ogni dì fûr, o cuasi. Int gnove, panoramis difarents, simpri in moviment. Mighe ducj a àn une esistence cussì varie, a cualchidun i sucêt ancje di stâ mês cence lâ fûr di cjase. No varès vût di lamentâsi. E po, ae fin fin, la compagnie costante di sô sûr no [...]
E jere za la tierce dì che e passave sentade tal mieç dal garage, ferme a cjalâlu. No rivave a decidisi. Chel tandem ros e blanc ju veve puartâts pardut: lui devant e jê daûr che e cjalave il movisi de sô schene… e la fadie dal pedalâ si sfantave intun moment. Une sincronie perfete, forsit par chel al jere [...]


text:
वॉटरपार्क आसपास Eggersdorf bei Graz
1 मिले
More वॉटरपार्क in other Cities
Interesting places in Eggersdorf bei Graz
- Doctor आसपास Eggersdorf bei Graz
- School आसपास Eggersdorf bei Graz
- Post आसपास Eggersdorf bei Graz
- Supermarket आसपास Eggersdorf bei Graz
- Restaurant आसपास Eggersdorf bei Graz
- Gas Station आसपास Eggersdorf bei Graz
- Cafe आसपास Eggersdorf bei Graz
- Kindergarten आसपास Eggersdorf bei Graz
- Florist’s आसपास Eggersdorf bei Graz
- Dentist आसपास Eggersdorf bei Graz
Search this area


text:
Robis di no crodi, e invezit al jere propit cussì. Chês sacraboltadis di machinis, che a tacavin a zirâ pai nestris paîs cuant che Berta e jere fantate, a jerin deventadis il gnûf idul di adorâ. Nol jere impuartant il lôr colôr, se fossin curtis o lungjis: bastave dome che a vessin vût cuatri ruedis e lis clâfs par metilis in moto. E no stin fevelâ se e fos stade la mitiche 500 L, cu la senterabaltabile.
Tant al è vêr che se un fantat al fos jentrât cun chê torpedo tal paîs, di sigûr al varès scugnût scombati e no di pôc, par sielzi la fantate, jenfri chês tantis, che a varessin volût scjampâ vie cun lui. Di sigûr chê machine, dopo tancj agns di scûr e di miserie, e jere un simbul di libertât, cun di plui un lûc, un cjanton miôr dal jet di chês fantatis, par di plui fat di scartòs, e des lôr cjasis pituradis cu la cjalcine. Là dentri, in chel spazi ben cumbinât, plen di botons, lusutis e orlois, ur pareve di stâ intune sorte di gnove cjasute.
Ma ce che di plui al stiçave chês donzelis a saltâ dentri jenfri chês lamieris e jere la calamite di chel fantat dut ont di brilantine che la vuidave, e il pinsîr che cun tante gracie, plui indenant, lui si sarès fermât par bussâlis, magari slungjant la manute cun mistîr, metintle indulà che no si varès podût metile. Benedetis, denant a chei voi, a chel odôr di om e ai torments de lôr zoventût, cemût podevino disi di no?
Ma Berta no jere come lôr, e veve intor dal salvadi, la fuarce di une gnove libertât. No i bastave chê cjasute mobile di chel fantat dai cjavei neris che di bot dome a viodilu i faseve sclopâ il cûr. Ancje jê si jere comprade la sô Bianchine che cundut di seconde man la faseve svolâ, tocjâ chei cîi che no varès mai crodût di podê cjareçâ.
Tant al è vêr che une dì no à vût pôre di sfidâ propit il so biel che i coreve in bande cu la sô 500 L. A corevin come mats, cence pôre , cun di plui Berta cu lis notis tes orelis de cjason “pazza idea di far l’amore con lui” che e jesseve dai amplificadôrs de radio montade su la sô machine, che ancje se no tant biele, jê, la veve fate deventâ di dentri come un tinel. Pecjât che sul plui biel, propit cuant che a lave a dute buride, plui di 100, çuf, çuf, çuf…, la bianchina si jere studade. Mancul mâl che 500 L di chel fantat, potente come cinccent cjavai i jere vignude in socors.
Cumò Berta sentade dongje di lui, dai siei riçots neris no cjantave plui pazza idea di far l’amore con lui. Pierdude tai siei voi, lu faseve pardabon. Contente come une Pasche, dentri la 500 L.
di… Barbara Battel, ma voltade e scrite
di Nello Malisano
Version origjinâl: La impuartance de machine
Par me, che o soi nassude tal 1954, la machine di chei altris e rapresentave un status symbol di là de marcje, de potence o dal colôr che e ves! O viodevi lis clâfs de mitiche 500 L in man di un compagn di classe (colôr neri e.. detai dit a vôs basse cuntune ande di intese, “cu lis sentis che si ribaltin”!) e lu calcolavi di sioron parcè che, par me, vê la machine al voleve dî vê la libertât. Par tantis, anzit miôr dî par cualchidune des mês amiis (no pues butâ li numars che no puedin jessi verificâts), la machine e jere un dai prins lûcs là che il cûr che al bateve a fuart, lis bussadis “ae francese”, il cjapâsi a bracecuel, il ros su la muse, lis cjarecis e… a vignivin vivûts cu la dolcece tormentade dai sintiments dai fantats. Piçule oasi vie pal dì, ma plui dispès vie pe gnot, là che si scoltave il businâ dal cûr che al tonave tal cjâf sturnît di cjalt e di desideri, o tacavin a sintî lis sensazions di plasê che il cûr e il cuarp a devin fûr. La machine e valeve une stanzie e, par trop piçule che e fos, e jere simpri un cjanton che al deve bon acet ai nestris sintiments. Cualchi volte fintremai i innomenâts cussins personalizâts a deventavin mobilie. Dentri de mê prime machine, de mê Bianchina fantozziane – vernisade intune zornade plene di aiar e duncje cuntun efiet a cjarte di veri, e cuntun fonts che nol esisteve taponât par pietât cun tapeduts – o corevi dongje de 500 di chel zovin che mi veve fate incjocâ di amôr, tocjant i 105 chilometris ad ore, intant che par radio (Bianchina sì, ma plene di acessoris!!!) Patty Pravo e cjantave “pazza idea di far l’amore con lui, pensando di stare ancora insieme a te… pazza pazza idea…”. Lis emozions a son aghe di vite pal nestri cûr e nol covente un ambient cun cualchi stele par vivilis di siôrs. Ae fin, inte 500 di chel fantat o ai vivût l’amôr, chel cul A maiuscul, par un Om fantastic. Sì, inte 500 parcè che, magari cussì no, ae mê Bianchina i ai sfolmenât i frens e .. brusât il motôr!
di Barbara Battel


text:
Citât dal Vatican
La Citât dal Vatican e je un stât de Europe centrâl, indipendent dal 1929 e subiet ae autoritât dal Pape de Glesie Catoliche, e al è completamentri circondât da la citât di Rome, capitâl de Italie.
Gjeografie[cambie | modifiche il codiç]
Il cûr dal Stât dal Vatican e je Place San Pieri dulà si cjate le basiliche cul stes non, cu la cupule progjetade da Michelangelo Buonarroti.
Clamât il cupolone, tant cjâr a la int di Rome, al è cognossût in dut il mont par vie dai visitadôrs che rivin di dut il mont.
Dentri des muris dal periodi de Etat di mieç e dal Rinassiment, si cjate il Palaç dal governadôr e i Zardins dal Vatican
Storie[cambie | modifiche il codiç]
La indipendence dal Vatican e fo ricognossude l'11 di Fevrâr 1929. Benito Mussolini, Prin Ministri dal guvier dal Ream d'Italie, al firmà cul segretari di stât dal Vatican, cardinâl 'Gasparri i Pats Lateranens (dal non dal Palaç talian di San Zuan in Lateran) indulà al fo firmât il tratât e il Concordât. Chest tratât al permetè di sierâ dutis lis cuestions jenfri la Glesie e il stât talian e ae cuestion romane, che durave dal 1870 cu la anession dal Stât Pontifici al Ream d'Italie. Cheste negoziazion e durà plui o mancul doi agns e mieç. Prime dal tratât, il teritori de citât al jere teritori talian, tutelât par la leç.
Politiche[cambie | modifiche il codiç]
Il stât al è l'unic esempli al mont di monarchie assolude eletive: inte figure dal Pape a son riunîts i podês legjislatîf, esecutîf e judiziari. Il guvier dal stât al è la Sante Sede, che e je ancje proprietarie di ducj i stabii logâts intal teritori vatican e intes zonis sogjetis ae extrateritorialitât.
Economie[cambie | modifiche il codiç]
La produzion di ricjece dal stât e je scuasit esclusivementri componude dai investiments che la Sante Sede e à tai paîs forescj, da lis renditis e rimessis des diocesis in dut il mont.
Art[cambie | modifiche il codiç]
Museus vaticans[cambie | modifiche il codiç]
Traspuarts[cambie | modifiche il codiç]
La Citât dal Vatican e je dotade di un elipuart, logât insom dai Zardins Vaticans e utilizât dome dal pontefiç e dai cjâfs di stât in visite. Pai viaçs par avion a son doprâts i aeropuarts de citât di Rome.
La rêt feroviarie interne e je lungje mancul di un chilometri, e e je colegade ae rêt taliane a traviers di un puint ch'al si zonte cui binaris de stazion di Rome San Pietro. Al dì di vuê e je usade dome pai traspuarts di marcjanziis.
La rêt stradâl e à dome stradis di citât, e la circolazion e je riservade ai veicui autorizâts.
Viôt ancje[cambie | modifiche il codiç]
Leams[cambie | modifiche il codiç]
- (talian) (inglês) Sît ufiziâl dal Vatican


text:
Stefania Garlatti Costa, Roberta Melchior Lenghe. Cors di Furlan
CUF (2008).
“Lenghe. Cors di Furlan” al è un gnûf cors di furlan par students di etât adulte. Il cors al è pensât par podê jessi doprât di students cun abilitâts diferentis: di chei che a capissin ben il furlan, ma no lu fevelin, a chei che lu cjacarin tant che marilenghe, ma no son bogns di lei e scrivi par furlan. Il cors al fronte une varietât di tematichis e situazions, cjapant ancje in considerazion i lengaçs specialistics dal gjornalisim, de aministrazion, de medisine e de sience. Il cors al cjape dentri: 14 unitâts progressivis, une presentazion sistematiche de grafie cun esercizis, une sezion gramaticâl cun esercizis, un glossari furlan-talian. Il cors al presente materiâl par 60-80 oris di insegnament in classe.